Flemming Møller (V), 2010-11-18:
Den globale finanskrise har afsløret et uacceptabelt overforbrug i flere europæiske lande, som ville have betydet et fuldstændigt sammenbrud af økonomien,
hvis ikke de pågældende lande havde været medlemmer af euroen.
Kun gennem medlemskab af euroen er sådanne lande blevet sikret mod en økonomisk nedsmeltning, der ville have betydet et meget alvorligt tab, ikke kun i disse lande, men bestemt også hos udenlandske samarbejdspartnere og långivere.
Finanskrisen har også afsløret, at flere af disse lande ikke har overholdt spillereglerne i eurosamarbejdet; de såkaldte konvergenskrav er i adskillige tilfælde blevet overtrådt.
Derfor er der også god grund til at justere reglerne, så man i fremtiden kan undgå, at de enkelte lande kommer så langt ud i det økonomiske uføre.
Med en lille og åben økonomi har Danmark en betydelig interesse i at kunne opretholde fastkurspolitikken i forhold til en stabil euro.
På samme måde er det vigtigt for Danmark, at enkelte landes problemer ikke udløser en devalueringsbølge, som vil bremse al samhandel.
Det skal ikke være nogen hemmelighed, at Venstre ønsker euroforbeholdet og de øvrige skadelige forbehold afskaffet gennem en folkeafstemning, så Danmark kan blive helt og fuldt medlem af EU, men så længe vi har forbeholdene, skal de selvfølgelig respekteres, det ligger helt fast.
Men der er nu heller ikke noget, der tyder på, at de ikke bliver det i de ændringer, der overvejes i øjeblikket.
Det Europæiske Semester vedrører ikke euroforbeholdet, det er slet og ret en aftale om større åbenhed og om landenes vilje til at overholde konvergenskravene.
Slut med gætterier mellem regeringen og oppositionen, om finansloven overholder konvergenskravene, nu kan Kommissionen selv fortælle, om det er godt nok, helt på samme måde, som mange andre instanser leverer høringssvar.
Derudover foreslås det at sætte tidligere og mere gradvist ind, når enkelte lande ikke overholder spillereglerne.
De gamle sanktioner var voldsomme og kunne derfor virke helt ude af proportioner, når landene kun havde små overskridelser.
Derfor foreslås det nu at indføre en række advarsler og henstillinger, inden Kommissionen gennemfører overvågningsbesøg, og først derefter kan det udløse de hidtidige sanktioner.
Forløbet med advarsler og henstillinger m.v. er fælles for alle EU-lande, men sanktionerne er meget forskellige.
Kun i yderst grove tilfælde kan et ikkeeuroland overhovedet blive udsat for en form for sanktion; det vil kun kunne ske efter gentagne henstillinger, som landet vel at mærke nægter at efterkomme.
Det vildeste, Danmark således kan blive udsat for, er et stop for udbetaling af EU's fonde, men det er der altså slet ikke noget nyt i, det har man kunnet i mange år.
Det er derfor ikke i Danmarks interesser at mistænkeliggøre det arbejde, der foregår om at sikre en stabil euro.
I Danmark har vi al mulig grund til at arbejde for, at konvergenskravene fremover overholdes med stor sikkerhed.
Vores politik er at overholde konvergenskravene som en helt naturlig konsekvens af en ansvarlig økonomi.
Med disse ord vil jeg gerne på vegne af Venstre, Socialdemokraterne, Det Konservative Folkeparti, Socialistisk Folkeparti og Det Radikale Venstre fremsætte følgende: Forslag til vedtagelse
»Folketinget konstaterer, at de forslag, som fremgår af den Task Force-rapport som EU's finansministre har udarbejdet, er et godt udgangspunkt for det videre arbejde med at styrke det økonomisk-politiske samarbejde i EU.
Landenes, herunder Danmarks, muligheder for at føre en ekspansiv finanspolitik fastholdes uændret i Stabilitets- og Vækstpagten.
Men de økonomiske rammevilkår i Danmark er naturligvis påvirket af den økonomiske situation og den økonomiske politik i andre EU-lande.
Det er derfor vigtigt, at Danmark får øget indflydelse på samarbejdet og medvirker til at understøtte en sund økonomisk udvikling i EU til gavn for vækst og beskæftigelse i Danmark.
Folketinget finder det afgørende, at reformen af det økonomiske samarbejde er i fuld overensstemmelse med det danske euroforbehold og noterer sig, at regeringen vil udarbejde en vurdering af dette spørgsmål, når der foreligger konkrete forslag til udmøntning af sanktioner.«